Az elmúlt pénteken (2017. június 9.) kezdődő kirándulás során Szabó Ödön Tanár úr csapata –új tagokkal frissítve- ismét meglátogatta a lenyűgöző Bihar-hegységet. Természetesen mindegyik túra élvezetes, de egyes tapasztaltabb túrázók szerint ez volt az egyik legizgalmasabb kirándulás. Nem sokkal 12 után indultunk a Bihar utcából az iskola mellől. A körülbelül 6-7 órás utat zene társaságában ültük végig, izgatottan várva a másnapi túrát. A mostani szállás nem volt messze az őszi kirándulásétól, hasonlóan hegyekkel körülvéve töltöttük az éjszakákat, amelyeket főleg kártyázással és beszélgetéssel színesítettünk.   
  
Szombaton reggel 8-kor indultunk el busszal a Galbina-völgy felé; a sofőrünk bevállalta az igen kátyús, kavicsokkal teli utat is, hogy kényelmesebb helyről kezdhessük el az utunkat. A völgyet szinte teljesen függőleges falak veszik körbe, sziklasorokkal és apróbb vízesésekkel nehezítve a túrát. A patak mentén nem volt végig út kialakítva, több szakaszon is a sziklára felfüggesztett vassodronyba kapaszkodva kellett átjutni egyik pontból a másikba. Ez persze nem jelentett gondot, sőt, a gyönyörű látványon kívül még ez tette igazán élvezetessé a kirándulást. Egészen a patak forrásáig elmentünk, ahol egy lenyűgöző, kicsit nagyobb vízeséssel találtuk szembe magunkat. Innen egy kisebb barlangon keresztül vezetett az utunk egészen a Tábor-hegy gerincéig. Amíg a csapat egy része leült pihenni, addig a bátrabbak egy másik helyről is megnézhették a völgyet. Hogy miért a bátrabbak? A hegy oldalán kellett szinte lemászni, mert avarral, kövekkel, farönkökkel és ágakkal volt borítva a törmelékes talajon át vezető út. Megérte a küzdelem, az elénk táruló látvány elfeledtette velünk a nehézségeket. Miután vissza sikerült mászni, elindultunk a Flóra-rét felé, ahol a buszunk várt ránk. Itt is nehézségekkel találtuk szembe magunkat, hiszen nem volt egyértelműen jelölve az út, egy párszor el is sikerült tévednünk, de végül megtaláltuk a megfelelő ösvényt. Itt választás elé került a csapat: elmenjünk-e a Boga-vízeséshez, vagy ne. A csapat egy része kifáradt a kirándulás közben – és a hajnalig tartó kártyázás végett-, de a kipihentebb túrázók bevállalták ezt az utat. Én személy szerint a késő délutáni pihenő társasággal tartottam; nem tanultunk az előző estéből, ugyanúgy hajnalig játszottunk és élveztük egymás társaságát.  
  
Vasárnap szintén 8-kor volt az indulás, ekkor már minden cuccunkat fel kellett pakolnunk a buszra. A Glavoi-réten kezdtük utunkat, amely állatokkal teli legelők mellett haladt el. Egy tehén meg is kedvelt minket, de csak nagyon rövid ideig kísért minket a túra során. Az erdőn át vezető ösvény igen keskeny volt, sokszor a fák ágai keresztezték az utat, vigyáznunk kellett, hogy éppen mi jött velünk szembe. A célunk 1-2 jégbarlang megtekintése volt. Ez elsőre nem jött össze; találtunk egy barlangot, ahova csak az eléggé motivált túrázók másztak le az „út” meredeksége és veszélyessége miatt, ráadásul jéggel sem nagyon találkoztunk. Már 6-7-en lemásztunk, mire kiderült, hogy nem a megfelelő barlangba mentünk le, az eredeti pár 100 méterrel arrébb található. Nyakig sarasan, de kedvünket nem elvesztve kászálódtunk ki a saras-köves és hideg lyukból, de sajnos a másik barlangba már nagyon veszélyes lett volna bemenni, ezért azt nem tekinthettük meg; így az Eszkimó-jégbarlang felé vettük az irányt. Út közben kisebb barlanggal, tóval és patakkal találkoztunk, ahol nagyjából le tudtuk mosni a szinte már ránk száradt sárréteget. Az Eszkimó-jégbarlang már jóval nagyobb, mint az előzőek és kiépített lépcső vezet le a barlang belső részéig, ahol jégalakzatokat lehet megnézni; a nevük Eszkimó és Eszkimóné, mely utóbbi a rásütő naptól minden nyáron elolvad, majd a rákövetkező télen újra alakul, így az Eszkimó minden télen újra „megnősül”. A barlang mélyébe csak megfelelő felszereléssel lehet csak leereszkedni, amire nekünk most nem volt lehetőségünk. A barlang nyílásai felett megtekinthető dél körül a Tyndall-jelenség, amit nekünk nem volt szerencsénk megfigyelni. Ezután a Galbina-kő tetejére gyalogoltunk fel, ahonnan kb. 1240 méter magasságból nézhettük meg az előző nap megtekintett Galbina-völgyet és az azt körülvevő hegyeket. Sajnos itt már a vége felé jártunk a kirándulásnak, innen már csak a buszig kellett elsétálnunk. Az indulás előtt még megálltunk egy hegyi büfénél enni egy lángost, amelyre sajt helyett nagyon finom sós túrót szórtak, ami tökéletesen illett a tejfölhöz és a tésztához. A legelők mentén visszamentünk a kiindulási ponthoz, s mikor elindultunk, eleredt az eső, szóval pont kiszámoltuk, mikorra kell visszaérni, hogy ne ázzon el a társaság. A hazafelé vezető úton a csapat nagy része aludt, nem zavart minket az sem, hogy időnként a kátyúk miatt megtapasztalhattuk a repülés érzését – ha csak egy pillanatra is.

Nekem ez volt az első túrám, de biztos vagyok benne, hogy nem az utolsó. Mindenkinek bátran ajánlom, mert varázslatos helyeket nézhettünk meg, amit a Tanár úr még különlegesebbé tett a növények, állatok és a helyek érdekességeinek ismertetésével és a túra vezetésével.  
  
 Szabó Viktória 11. A